„ Þetta var liðssigur í vörninni . Við vorum helvíti þéttir í seinni hálfleik og þar fannst mér við skína , “ sagði kátur Sæþór Elmar Kristjánsson , leikmaður ÍR , í samtali við mbl.is eftir 92 : 84 - sigur á Tindastóli í Dominos-deildinni í körfubolta í kvöld . „ Mér leið alltaf eins og við værum með leikinn , alveg frá fyrstu mínútu . Það kom aldrei neitt annað til greina en að við værum með þá . Við vorum alltaf með þá . Við hræðumst ekkert lið í þessari deild . “ ÍR liðið er töluvert breytt frá síðustu leiktíð og er Sæþór einn af fáum leikmönnum liðsins sem lék gegn KR í úrslitum síðasta tímabils . „ Við erum með minna lið núna en í fyrra . Þá vorum við með Sigga sem akkeri undir körfunni , en núna er liðið minna . Það er að virka ágætlega , “ sagði Sæþór .